
Vă înaintăm, alăturat, RAPORTUL asupra Proiectului de Lege privind declararea de utilitate publică a terenurilor situate în Bucureşti, zona "Parcul Tineretului", trimis cu adresa nr. PL-x 686 din 16 decembrie 2009 şi înregistrat cu nr. 31/1174 din 17 decembrie 2009.
  În raport cu obiectul şi conţinutul său, propunerea legislativă face parte din categoria legilor organice.
                                            PREŞEDINTE,

                                             Mihai – Alexandru Badea



PARLAMENTUL ROMÂNIEI

RAPORT

asupra  proiectului de Lege  privind declararea de utilitate publică a terenurilor situate în Bucureşti, zona "Parcul Tineretului"

 În conformitate cu prevederile art. 94 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată spre dezbatere, cu Proiectul de Lege privind declararea de utilitate publică a terenurilor situate în Bucureşti, zona "Parcul Tineretului", trimis cu adresa nr. PL x 686 din 16 decembrie 2009, înregistrat cu nr. 31/1174 din 17 decembrie 2009.
Senatul, în calitate de primă Cameră  sesizată, a adoptat proiectul de lege în şedinţa din 9 decembrie 2009, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Comisia pentru administraţie publică, amenajarea teritoriului şi echilibru ecologic a transmis avizul favorabil înregistrat cu nr. 26/828 din 3 februarie 2010. 

Guvernul României a transmis trei puncte de vedere în anii 2009, 2016 și 2017 prin care nu susține adoptarea inițiativei legislative.

Potrivit prevederilor art. 75 din Constituţia României, republicată şi ale art. 91 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ a avizat favorabil, cu observaţii şi propuneri,  iniţiativa legislativă, conform avizului nr. 851 din 22 iulie 2009.

Proiectul de lege supus dezbaterii are ca obiect de reglementare declararea de utilitate publică a unui teren în suprafaţă de 20.107 m2, situat în municipiul Bucureşti, în zona Parcului Tineretului, prin derogare de la prevederile Legii nr. 33/1994 privind exproprierea pentru cauză de utilitate publică.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat, avizul favorabil, cu observaţii şi propuneri, al Consiliului Legislativ, precum şi punctele de vedere ale Guvernului, prin care nu se susţine adoptarea proiectului de lege, în şedinţa desfășurată în sistem mixt din 4 martie 2021.
La dezbateri membrii comisiei au fost prezenți conform listei de prezență.

Cu ocazia dezbaterilor s-a constatat că în conformitate cu art. 44 alin. (3) din Constituția României, republicată, „Nimeni nu poate fi expropriat decât pentru o cauză de utilitate publică, stabilită potrivit legii, cu dreaptă și prealabilă despăgubire”, această despăgubire stabilindu-se „de comun acord cu proprietarul sau, în caz de divergență, prin justiție” potrivit alin. (6) al aceluiași articol. Potrivit prevederilor art. 7 alin. (1) din Legea nr. 33/1994 „utilitatea publică se declară de către Guvern pentru lucrările de interes național și de către consiliile judeţene şi Consiliul Local al Municipiului București pentru lucrările de interes local”.
De asemenea, s-a constatat că Ministerul Mediului nu poate avea calitatea de expropriator și nici aceea de intermediar al unei astfel de exproprieri întrucât, în cazul de față, declararea utilității publice se face pentru lucrări de interes local.
 Inițiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziția art. 138 alin. (5) din Constituția României, republicată, care prevede că „Nici o cheltuială bugetară nu poate fi aprobată fără stabilirea sursei de finanțare.”
În urma dezbaterii, membrii Comisiei au hotărât, cu majoritate de voturi, să propună plenului Camerei Deputaților respingerea Proiectului de lege privind declararea de utilitate publică a terenurilor situate în București, zona "Parcul Tineretului. 
În raport de obiectul şi conţinutul său, proiectul de lege face parte din categoria legilor organice.
                  PREŞEDINTE,                                                SECRETAR,
 Mihai – Alexandru Badea                             Cristian – Tudor Băcanu
Consilier parlamentar, Paul Şerban

